ROZHODNUTIE KOMISIE
z 18. júla 1996,
ktorým sa ustanovujú rodokmeňové a zootechnické osvedčenia pre dovoz plemenných zvierat, ich spermy, vajíčok a embryí
(Text s významom pre EHP)
(96/510/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 94/28/ES z 23. júna 1994, ktorou sa ustanovujú zásady zootechnických a genetických podmienok pre dovoz zvierat, ich spermy, vajíčok a embryí z tretích krajín[1], najmä na jej článok 4 druhá a tretia zarážka, článok 5 druhá a tretia zarážka, článok 6 druhá zarážka a článok 7 druhá zarážka,
keďže Komisia má navrhnúť rodokmeňové a zootechnické osvedčenie, ktoré musí sprevádzať plemenné zvieratá, ich spermu, vajíčka a embryá pri ich dovoze do spoločenstva; informácia o týchto osvedčeniach je základom pre zápis alebo registráciu do plemennej knihy spoločenstva alebo registra spoločenstva;
keďže podľa článku 1 smernice Rady 94/28/ES sa plemenné zvieratá môžu dovážať iba v prípade, ak sú zapísané v plemennej knihe alebo registri, ktorú vedie orgán uvedený na zozname podľa článku 3 smernice Rady 94/28/ES; pokiaľ sa však tento zoznam vyhotoví, je potrebné ustanoviť rodokmeňové a zootechnické osvedčenie;
keďže pre odlišnosti každého druhu, ich spermy, vajíčok a embryí je potrebné vyhotoviť osvedčenia pre čistokrvné plemenné zvieratá, krížené plemenné ošípané, gravidné zvieratá, spermu, vajíčka a embryá;
keďže pokiaľ sa ustanoví rozhodnutie podľa článku 5 druhá zarážka smernice 94/28/ES, dovážať sa môže iba sperma pochádzajúca zo zvieraťa, u ktorého sa vykonali testy úžitkovosti a stanovenie genetickej hodnoty;
keďže niektoré údaje týkajúce sa príjemcu sa už nachádzajú vo veterinárnych osvedčeniach, ktoré sa vyžadujú pre dovoz zvierat, spermy, vajíčok a embryí; keďže tento údaj sa nesmie týkať rodokmeňového a zootechnického osvedčenia;
keďže vzor a konkrétne údaje, ktoré sa majú uvádzať na rodokmeňovom a zootechnickom osvedčení pre plemenné zvieratá, ich spermu, vajíčka a embryí pre obchodovanie v rámci spoločenstva, sú pre príslušné druhy už ustanovené v rozhodnutí Komisie 86/404/EHS[2], rozhodnutí Komisie 88/124/EHS[3], rozhodnutí Komisie 89/503/EHS[4], rozhodnutí Komisie 89/506/EHS[5], rozhodnutí Komisie 90/258/EHS[6], rozhodnutí Komisie 93/623/EHS[7] a rozhodnutí Komisie 96/80/ES[8];
keďže opatrenia ustanovené v tomto rozhodnutí sú v súlade so stanoviskom Stáleho výboru pre zootechniku,
PRIJALA TOTO ROZHODNUTIE:
Článok 1
Osvedčenie podľa článku 4 druhá zarážka smernice 94/28/ES musí zodpovedať:
v prípade čistokrvných zvierat hovädzieho dobytka, čistokrvných ošípaných, čistokrvných oviec a kôz vzoru v prílohe I,
v prípade hybridných ošípaných vzoru v prílohe II,
v prípade registrovaných koní identifikačnému dokumentu, ako je ustanovené v rozhodnutí 93/623/EHS.
Článok 2
Okrem toho, ak zvieratá podľa článku 1 sú gravidné, k osvedčeniu sa musí priložiť osvedčenie zodpovedajúce vzoru v prílohe III.
Článok 3
Osvedčenie pre spermu podľa článku 5 tretia zarážka smernice 94/28/ES musí zodpovedať vzoru v prílohe IV.
Článok 4
Osvedčenie pre vajíčka podľa článku 6 druhá zarážka smernice 94/28/ES musí zodpovedať vzoru v prílohe V.
Článok 5
Osvedčenie pre embryá podľa článku 7 druhá zarážka smernice 94/28/ES musí zodpovedať vzoru v prílohe VI.
Článok 6
Údaje uvedené v osvedčení ustanovenom v článkoch 1 až 5 sa môžu zahrnúť do dokumentov, ktoré sprevádzajú zvieratá, spermu, vajíčka a embryá. V takomto prípade musia touto vetou orgány potvrdiť, že uvedené údaje sú zahrnuté v týchto dokumentoch:
"Dolu podpísaný potvrdzuje, že tieto dokumenty obsahujú údaje uvedené v rozhodnutí Komisie 96/510/ES."
Článok 7
Toto rozhodnutie sa bude uplatňovať od 1. augusta 1997.
Článok 8
Toto rozhodnutie je adresované členským štátom.
V Bruseli 18. júla 1996